Z czym sie nōm kojarzy Lizbōna i wszyjskie myjsze miasta naôkoło stolicy? Przede wszyjskim z ciasnymi drōgami, farebnymi azulejos i ôbdartymi chałpami. A i z krziwymi kamiynicami i spodniokami, kere sie suszōm nad łepōm! Ale w Lizbōnie je tyż jedna dziylnica, kero je cołkiym inkszo niż reszta miasta – Parque das Nações, Park Narodōw.
Bioło, snōżno, akuratnie zaprojektowano meter po metrze dziylnica. Tukej zamiast tramwaju jeździ linowo kolejka teleférico, a we plac spadzitych gōrek je molo proste jak stōł.
Expo’98
Park Narodōw postawili szpecjalnie skuli Expo’98. Mioł być nowoczesny, geōmetrycznie idealny, z masōm placu z kożdej zajty. W kōntrze do tradycyjnego ôbrazu Lizbōny – rōmantycznego i niyrygularnego. Tak postawili ta “dziylnica prziszłości”.
Atrakcyje
Na co trza tam wejrzeć? Co porobić? Godajōm, że byzuch w Oceanário de Lisboa (nojwiynkszym ocyanarium w Europie) to podstawa – niy wiymy, niy bylimy. Po USA mōmy doś takich wycieczek. Pasujōm nōm ône do familijōw z bajtlami, bo w tyn czos to mo syns – dziecka majōm szpas jak se pozaglōndajōm na medōzy, delfiny czy inksze rekiny. Tōż no… na to mōmy jeszcze czas… na te ôcyanaria… 😉
(Cyny internetowe (online mocie 10% rabatu): fest małe bajtle (0-3 lot) 0€; wiynksze bajtle (4-12) 9.9€; starziki (65+) 9.9€; reszta (13-64) 15.3€; familijo (2+2) 44€.)
Dlo nos – tradycyjnie – gyszpant bōły te atrakcje do ôbejrzynio przi szpacyrze (czytej: za fraj). Tōż zaro po przijeździe – banhof Oriente. Nojwiynkszo stacja w Portugalii, na kerej idzie siednōnć i do cuga, i do metra, i do autobusōw (miyndzymiastowych i miyndzynarodowych). Godo sie, że to je tako architektōniczno perełka nowoczesnej Portugalii – ta epno bana z gryfnym dachym znojdziecie w kożdym rajzybuchu ô państwie Cristiano Ronaldo.
Vasco da Gama
Za starego piyrwy Park Narodōw bōł hawynōm. Tera godo sie ô nim “teryn ô charakterze rekreacyjno-handlowo-miyszkalnym”. Nojlepij na tyn teryn idzie se pozaglōndać z prōmynady, z kolejkōm nad łepōm. Możecie łazić tam a nazot przi kraju i na pewno sie niy stracicie – wdycki bydzie na Wos czekała Wieża Vasco da Gamy i Myriad Hotel. Na wiyrch (145m) niy wleziecie, bo je sztyjc zawrzite dlo turystōw, ale ponoć „za niydugo” majōm ôtworzyć tamek platforma z panoramicznym landszaftym 360o.
Widzieliście kedy most długi na przeszło 17km? Przi Parque das Nações czeko Ponte Vasco da Gama – nojdugszo tako budowla w Europie. Kupluje podlizbōńskie Sacavém z Montijo po drugij zajcie Tagu. 2.6€ za rajza.
Co jeszcze znojdziecie na wschodzie Lizbōny? Mały szpilplac z instrumyntami muzycznymi, super dobre sushi (kuknijcie czy na grupōnie ni ma jakij prōmocji na all-you-can-eat) i galeryjo handlowo. Tōż rychtujcie szłapy i portōmele, bo jedna sobota w Parku Narodōw to minimum! 😉
Piōntka!
szl_Latn szl_Latn swe_Latn szl_Latn szl_Latn szl_Latn szl_Latn szl_Latn glg_Latn szl_Latn szl_Latn szl_Latn szl_Latn